b'\n_START_ARTICLE_\nDavid Goodall (botanik)\n_START_SECTION_\n\xc5\xbdivljenjepis\n_START_PARAGRAPH_\nDiplomiral je leta 1935 na takratnem Imperialnem kolid\xc5\xbeu za znanost in tehniko (zdaj Imperialni kolid\xc5\xbe v Londonu, del Univerze v Londonu), kjer je leta 1941 tudi doktoriral z disertacijo na temo asimilacije pri paradi\xc5\xbeniku. V vmesnem obdobju je deloval kot asistent na in\xc5\xa1titutu za rastlinsko fiziologijo v Kentu._NEWLINE_Leta 1948 je emigriral v Avstralijo, kjer je postal predavatelj botanike na Univerzi v Melbourneu. Med leti 1952 in 1954 je predaval botaniko na Univerzi Zlate obale v Gani (takrat del Univerze v Londonu, zdaj Univerza Gane), nato pa se je vrnil v Anglijo in postal profesor kmetijske botanike na Univerzi v Readingu. Med leti 1956 in 1967 je deloval kot raziskovalec na raznih in\xc5\xa1titutih Organizacije Skupnosti narodov za znanstvene in industrijske raziskave (CSIRO) v Avstraliji, od koder je od\xc5\xa1el v Zdru\xc5\xbeene dr\xc5\xbeave Amerike, kjer je predaval biologijo na Univerzi Kalifornije v Irvineu (1967\xe2\x80\x931968) in sistemsko biologijo na Dr\xc5\xbeavni univerzi Utaha (1968\xe2\x80\x931974). Od 1975 do svoje upokojitve leta 1979 je spet deloval pri CSIRO._NEWLINE_Kot znanstvenik je ostal aktiven tudi \xc5\xa1e pri starosti sto let in ve\xc4\x8d, imel je polo\xc5\xbeaj \xc4\x8dastnega (nepla\xc4\x8danega) raziskovalnega sodelavca na Centru za upravljanje ekosistemov Univerze Edith Cowan v Perthu, kjer je bil verjetno najstarej\xc5\xa1i aktivni znanstvenik v dr\xc5\xbeavi. Deloval je med drugim kot glavni urednik serije znanstvenih monografij Ecosystems of the World. Univerza je leta 2016 razglasila, da ni pripravljena zagotavljati njegove varnosti, in mu postavila pogoj, da lahko dela le od doma, a je vodstvo zaradi javnih kritik kasneje razveljavilo to odlo\xc4\x8ditev ter mu ponudilo dostopnej\xc5\xa1o pisarno._NEWLINE_Imel je \xc5\xa1tiri otroke in \xc5\xa1tevilne vnuke ter pravnuke. V visoki starosti se je zelo zmanj\xc5\xa1ala kakovost njegovega \xc5\xbeivljenja, zato je javno izrazil ob\xc5\xbealovanje, da je \xc5\xbeivel tako dolgo, in si pri\xc4\x8del kot \xc4\x8dlan organizacije Exit International prizadevati za legalizacijo evtanazije v Avstraliji. Ta je bila v \xc4\x8dasu njegove smrti kazniva; za leto 2019 je bila sicer napovedana sprememba zakonodaje v tej smeri, a le za neozdravljivo bolne. Zato je Goodall ob pomo\xc4\x8di Exit International od\xc5\xa1el v \xc5\xa0vico, kjer je maja 2018 z zdravni\xc5\xa1ko pomo\xc4\x8djo kon\xc4\x8dal svoje \xc5\xbeivljenje s smrtonosno injekcijo.\n_START_SECTION_\nPriznanja\n_START_PARAGRAPH_\nLeta 1990 je prejel \xc4\x8dastni doktorat Univerze v Trstu. Leta 2016 je bil za svoje zasluge na podro\xc4\x8djih ekologije rastlin in upravljanja z naravnimi viri odlikovan z redom Avstralije.'